Ekonomio di Nikaragua

Nikaragua esas la maxim povra lando di kontinentala Central-Amerika e la duesma maxim povra di Amerika dop Haiti. La bazo di lua ekonomio esas agrokultivo. Edukado di bovaro, peskado e minado ank esas importanta. La precipua produkturi di la lando esas kafeo, karno, kreveto e homardo, kotono, tabako, sukro, banano, ed oro. Depos 2006, kande komercala pakto inter Usa e Central-Amerikana landi signatesis, kreskis l'oportuneso por exportacar anke texuri e vestaro. Nun, texuri e vestaro reprezentas 60% del exportaci.

Interna milito afektis l'ekonomio di la lando, nome industrio, dum la yari 1980a. Dum la recenta administradi di Daniel Ortega l'ekonomio kreskabas multe, quankam duras l'efekti dil internaciona krizi: en 2009, la TNP diminutis per 1,5%. En 2010, ol rekuperis su e kreskis 4,5%, pro kresko di exportaci e turismo.

Nikaragua subisas persistanta deficiti komercala e budjetala, e dependas de exterlanda helpo, qua reprezentis cirkume 25% de lua TNP en 2001. Pekunio sendita da Nikaraguani qui rezidas exterlande - nome en Kosta Rika, Usa ed Europana Uniono - reprezentas 15% de TNP. Cirkume 1 milion Nikaraguani vivas exterlande. Chomeso en 2024 esis 4,6%.

Referi

Kategorio:Nikaragua
Nikaragua